### NN 87/2019 (13.9.2019.), Presuda Visokog upravnog suda Republike Hrvatske, poslovni broj: Usoz-126/17-14 od 25. srpnja 2019.

VISOKI UPRAVNI SUD REPUBLIKE HRVATSKE

1757

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, mr.sc. Inge Vezmar Barlek, mr. sc. Mirjane Juričić i Dijane Vidović, članica vijeća, uz sudjelovanje sudske savjetnice Branke Cvitanović, zapisničarke, u postupku ocjene zakonitosti općeg akta pokrenutog po zahtjevu P. T. iz S., na sjednici vijeća dana 25. srpnja 2019.

presudio je

Ukida se Pravilnik o izmjenama Pravilnika o unutarnjem redu Jedinstvenog upravnog odjela Općine Smokvica (Službeni glasnik Općine Smokvica, broj 4/17).

Obrazloženje

Podnositeljica zahtjeva, kojoj je, temeljem izmijenjenog Pravilnika o unutarnjem redu Jedinstvenog upravnog odjela Općine Smokvica, posebnim rješenjem određeno obavljanje poslova njezinog radnog mjesta u nepunom radnom vremenu od četiri sata dnevno, podnijela je 21. prosinca 2017., zahtjev za ocjenu zakonitosti Pravilnika o izmjenama i dopunama Pravilnika o unutarnjem redu Jedinstvenog upravnog odjela Općine Smokvica (Službeni glasnik Općine Smokvica, broj 4/17 od 8. studenoga 2017., dalje: Pravilnik), koji je dopunila podneskom od 2. siječnja 2019.

Svojim zahtjevom, podnositeljica, u bitnom, osporava opravdanost razloga za donošenje tog općeg akta, prigovara nepoštivanju zakonite procedure donošenja, prigovara da u Statutu Općine S. nisu razrađeni kriteriji za smanjivanje opsega poslova radnih mjesta, a to smanjivanje utječe na smanjenje plaće i mirovinskog staža zaposlenika na radnom mjestu smanjenog opsega poslova. Pojašnjava da je na prijedlog pročelnice, općinski načelnik u ožujku 2017. donio Pravilnik o unutarnjem redu Jedinstvenog upravnog odjela Općine Smokvica (Službeni glasnik Općine Smokvica, broj 29/17 od 14. ožujka 2017.) u kojem je njezino radno mjesto: »viši referent za lokalnu samoupravu, europske fondove i javnu nabavu«, sistematizirano s punim radnom vremenom, a u osporenom Pravilniku, u studenom iste godine, bez valjanog obrazloženja, je radno vrijeme smanjeno, iako prema mišljenju podnositeljice zahtjeva za to nema nikakvog opravdanja, štoviše iz prijedloga proračuna Općine za 2018. s projekcijom za 2019. i 2020., proizlazi da se poslovi tog radnog mjesta neće smanjivati već povećavati. Prigovara da obrazloženje pročelnice nije izraženo u zakonitoj formi, jer niti je urudžbirano, niti ima formu upravnog dopisa i mišljenja je da je nastalo nakon donošenja Pravilnika. Ističe da je u važećoj Sistematizaciji radnih mjesta uz njezino radno mjesto, osim poslova vezanih uz lokalnu samoupravu, europske fondove i javnu nabavu, propisano još niz poslova, u vezi s kojima u obrazloženju prijedloga za donošenje osporenog Pravilnika nema ni riječi. Opisuje sve svoje radne zadatke i niže poslove koje je na predmetnom radnom mjestu obavila te zaključuje da su osporenim općim aktom povrijeđena njezina prava radi čega predlaže ukidanje predmetnog akta. U dopuni zahtjeva ukazuje na nesuglasnost Pravilnika s odredbom članka 3. stavka 1. Zakona o službenicima i namještenicima u lokalnoj i područnoj (regionalnoj) samoupravi (»Narodne novine«, broj 86/08, 61/11, 04/18, dalje: ZSNLS) i odredbi članka 7. stavka 1. Zakona o radu (»Narodne novine«, broj 93/14, 127/17, dalje: ZR)

U odgovoru na zahtjev podnositeljice, donositelj akta, općinski načelnik Općine Smokvica obavještava Sud da je osporeni akt na pravnoj snazi, da je donesen od ovlaštene osobe i u zakonitoj proceduri sukladno članku 4. stavku 3. ZSNLS-a i članku 45. Statuta Općine S., a u prilog razlogu za smanjenje opsega poslova navodi niz zakonodavnih promjena zbog kojih je opseg poslova objektivno manji, ne samo za radno mjesto podnositeljice, već i za pročelnika, višeg referenta za računovodstvo, proračun i financije i za komunalnog redara. U odnosu na prigovore o formi obrazloženja prijedloga Pravilnika ističe da navedeno obrazloženje ne treba imati formu i sadržaj akta iz članka 7. Uredbe o napisnoj ploči i zaglavlju akta tijela državne uprave, lokalne, područne (regionalne) i mjesne samouprave te pravnih osoba koje imaju javne ovlasti (»Narodne novine«, broj 34/02), jer se radi o radnom dijelu prijedloga Pravilnika koji je, prije donošenja, dostavljen donositelju.

Predlaže odbiti zahtjev kao neosnovan.

Nakon što je Sud zatražio da donositelj dostavi dokaz vremena predaje prijedloga pročelnice i dokaz da je prije donošenja proveden postupak iz članka 150. ZR-a u vezi s člankom 3. stavkom 3. ­ZSNLS-a, donositelj je dostavio prijedlog pročelnice klasa: 011-01/17-01/01, urbroj: 2138/04-03-17-224 od 3. studenoga 2017., ali ne i dokaz o provedenom savjetovanju sa sindikalnim povjerenikom u smislu odredbe članka 150. ZR-a.

Zahtjev je osnovan.

Osporeni Pravilnik glasi:

»Na temelju članka 4. stavka 3. Zakona o službenicima i namještenicima u lokalnoj i područnoj (regionalno ) samoupravi (»Narodne novine« broj 86/08, 61/11) i članka 45. Statuta Općine Smokvica (»Službeni glasnik Općine Smokvica – 3/09, 22/13 ) načelnik Općine Smokvica na prijedlog pročelnika Jedinstvenog upravnog odjela Općine Smokvica dana 8. studenoga 2017. g. donosi

PRAVILNIK
 O IZMJENAMA PRAVILNIKA O UNUTARNJEM REDU JEDINSTVENOG UPRAVNOG ODJELA OPĆINE SMOKVICA

Članak 1.

U Pravilniku o unutarnjem redu Jedinstvenog upravnog odjela Općine Smokvica – Sistematizacija radnih mjesta (»Službeni glasnik Općine Smokvica« 29/17), kod radnog mjesta redni broj 2. – viši referent za lokalnu samoupravu, EU fondove i javnu nabavu u tabeli koja sadrži naziv radnog mjesta, broj izvršitelja i trajanje radnog vremena riječi:

»puno radno vrijeme« zamjenjuje se riječima: »1/2 radnog vremena.«.

Članak 2.

Kod radnog mjesta redni broj 5. – referent za komunalno gospodarstvo – komunalni cedar, u tabeli koja sadrži naziv radnog mjesta, broj izvršitelja, trajanje radnog vremena riječi:

»puno radno vrijeme,« zamjenjuju se riječima: »1/2 radnog vremena.«.

Članak 3.

Ovaj Pravilnik stupa na snagu osmog dana od dana objave u »Službenom glasniku Općine Smokvica«.

Klasa: 011-01/17-01/01

Urbroj: 2138-04/2-17-174

Smokvica, 8. studenoga 2017.

Općinski načelnik

K. T.«

Iz podataka spisa i prikazanog teksta Pravilnika, proizlazi da je, na temelju članka 4. stavka 3. ZSNLS-a, članka 45. Statuta Općine S. (Službeni glasnik Općine Smokvica, broj 3/09, 22/13, 6/18), na prijedlog pročelnice Jedinstvenog upravnog odjela Općine Smokvica od 3. studenoga 2017., načelnik Općine Smokvica, 8. studenoga 2017., Zaključkom, klasa: 011-01/17-01/01, urbroj: 2138-04/2-17-174 donio Pravilnik o izmjenama Pravilnika o unutarnjem redu jedinstvenog upravnog odjela Općine Smokvica. Ovim Pravilnikom je izmijenjena sistematizacija iz Pravilnika o unutarnjem redu jedinstvenog upravnog odjela Općine Smokvica (Službeni glasnik Općine Smokvica, broj 29/17) kod radnog mjesta redni broj 2 – viši referent za lokalnu samoupravu, EU fondove i javnu nabavu i kod radnog mjesta broj 5 – referent za komunalno gospodarstvo – komunalni redar, oba u tabeli koja sadrži naziv radnog mjesta, broj izvršitelja i trajanje radnog vremena, na način da se puno radno vrijeme predviđeno za ta radna mjesta smanjuje na pola radnog vremena.

Nadalje, prema podacima spisa predmeta, proizlazi da donošenju osporenog općeg akta, nije prethodilo savjetovanje s radničkim vijećem, u skladu s odredbom članka 150. stavka 1. u vezi s člankom 153. stavka 3. ZR-a, što je bio neophodni korak u postupku donošenja Pravilnika.

Neprovođenjem obveze prethodnog savjetovanja s radničkim vijećem povrijeđena je zakonska obveza iz članka 150. ZR-a, koja povreda uzrokuje ništetnost Pravilnika prema izričitoj odredbi stavka 12. članka 150. ZR-a. Odredba članka 150. ZR-a propisuje da se prije donošenja odluke važne za položaj radnika, poslodavac mora savjetovati s radničkim vijećem o namjeravanoj odluci te mora radničkom vijeću dostaviti podatke važne za donošenje odluke i sagledavanje njezina utjecaja na položaj radnika. Važnim odlukama iz stavka 1. ovoga članka, između ostalih, smatraju se osobito odluke o donošenju pravilnika o radu i rasporedu radnog vremena.

Podaci o namjeravanoj odluci moraju se dostaviti radničkom vijeću potpuno i pravodobno, tako da mu se omogući davanje primjedbi i prijedloga, kako bi rezultati rasprave stvarno mogli utjecati na donošenje odluke, a prema stavku 12. istog članka ZR-a, odluka poslodavca donesena protivno odredbama ovoga Zakona o obvezi savjetovanja s radničkim vijećem ništetna je.

Stoga je, neovisno o prigovorima podnositeljice zahtjeva glede forme obrazloženja prijedloga Pravilnika, koji nisu osnovani, jer forma obrazloženja prijedloga nije propisana i neovisno od prigovora vezanih za sadržaj obrazloženja prijedloga Pravilnika, koji ne mogu utjecati na pravo pročelnika da sukladno svojoj ovlasti predlaže i argumentira sadržaj Pravilnika o unutarnjem redu, ovaj Sud ocjenjuje da je osporeni Pravilnik nesuglasan s odredbom članka 3. stavka 1. i 3. ZSNLS-a u vezi s odredbom članka 150. ZR-a.

Ovo stoga što je odredbom članka 3. stavka 1. i 3. ZSNLS-a propisano da se prava, obveze i odgovornosti službenika i namještenika u upravnim tijelima lokalnih jedinica uređuju se zakonom i na temelju zakona donesenim propisima i da se na pitanja koja nisu uređena ovim ili posebnim zakonom, propisima donesenim na temelju zakona ili kolektivnim ugovorom primjenjuju se opći propisi o radu. Obzirom da ZSNLS ne razrađuje obveze poslodavca u vezi s pravima zaposlenih službenika i namještenika, potrebno je primijeniti odgovarajuće odredbe ZR-a koje te obveze reguliraju. Jedna od važnih obveza je i obveza savjetovanja s predstavnicima radnika, koje mora prethoditi donošenju kako Pravilnika o unutarnjem redu tako i njegovih izmjena, kad se odnose na raspored radnog vremena.

Slijedom svega navedenog ovaj Sud ocjenjuje da je osporeni Pravilnik u nesuglasju s zakonom na temelju kojeg je donesen.

Trebalo je, stoga, na temelju članka 86. stavka 3. Zakona o upravnim sporovima (»Narodne novine«, broj 20/10, 143/12, 152/14, 94/16, 29/17) odlučiti kao u izreci.

Poslovni broj: Usoz-126/17-14
 Zagreb, 25. srpnja 2019.

Predsjednica vijeća
 Senka Orlić-Zaninović, v. r.